In Flames

Lunar Strain και The Jester Race

Το κουιντέτο δημιουργήθηκε το 1990 από τον Γιέσπερ Στρόμπλαντ, ο οποίος ήταν μπασίστας του death metal συγκροτήματος Ceremonial Oath. Σκοπός του ήταν να γράψει πιο μελωδικά κομμάτια σε σχέση με το άλλο του συγκρότημα, από το οποίο παραιτήθηκε το 1993 για να επικεντρωθεί στους In Flames.
Στους In Flames, ο Στρόμπλαντ έπαιζε τύμπανα, ενώ την σύνθεση του συγκροτήματος συμπλήρωναν ο τραγουδιστής Μίκαελ Στάνε, ο μπασίστας Γιόχαν Λάρσον και ο κιθαρίστας Γκλεν Λιούνγκστρεμ. Πρώτη τους ηχογράφηση ήταν για ένα ντέμο, τον Αύγουστο του 1993, το οποίο αποτελούνταν από τα κομμάτια "In Flames", "Upon An Oaken Throne" και "Clad In Shadows". Το συγκρότημα υπέγραψε στην "Wrong Again Records" και ηχογράφησε το άλμπουμ "Lunar Strain" στο Studio Fredman, το οποίο κυκλοφόρησε στις 1 Απριλίου 1994.
Την επόμενη χρονιά, κυκλοφόρησαν το ΕΡ "Subterranean", με τον Χένκε Φορς στα φωνητικά και τον Στρόμπλαντ να έχει αναλάβει την ρυθμική κιθάρα, ενώ λίγο αργότερα εντάχθηκε στο συγκρότημα ο ντράμερ Μπιορν Γκελότε. Η νέα σύνθεση ηχογράφησε μία διασκευή στο "Eye Of the Beholder" των Metallica για την συλλογή "Metal Militia Volume 1" της "Black Sun Records", με τον τραγουδιστή Ρόμπερτ Ντένε να κάνει γκεστ συμμετοχή με το συγκρότημα.
Στο συγκρότημα εντάχθηκε ο τραγουδιστής Άντερς Φρίντεν, με τον οποίο κυκλοφόρησε το άλμπουμ "The Jester Race" τον Φεβρουάριο του 1996, μέσω της γερμανικής δισκογραφικής εταιρείας "Nuclear Blast". Οι In Flames περιόδευσαν με το φεστιβάλ "Out Of The Darkness", μαζί με τους Dimmu Borgir, Cradle of Filth και Dissection.

Whoracle και Colony

Την επόμενη χρονιά, διασκεύασαν το "Murders In The Rue Morgue" των Iron Maiden για την συλλογή "Made In Flames", λίγο πριν ο Λάρσον και ο Λιούνγκστρεμ αντικατασταθούν από τον Πέτερ Ίβερς και τον Νίκλας Έγκελιν, αντίστοιχα. Η νέα σύνθεση κυκλοφόρησε τον Οκτώβριο του 1997 τον δίσκο "Whoracle", ακολουθούμενο από το ΕΡ "Black-Ash Inheritance". Το άλμπουμ έφθασε στο # 78 των γερμανικών τσαρτ και στα μέσα του 1998 το συγκρότημα περιόδευσε ανοίγοντας τις εμφανίσεις των Dimmu Borgir, πραγματοποιώντας τις πρώτες του συναυλίες στην Ιαπωνία.
Την ίδια χρονιά, ο Ντάνιελ Σβένσον ανέλαβε τα τύμπανα, με τον Γκελότε γίνεται κιθαρίστας μαζί με τον Στρόμπλαντ. Το συγκρότημα κυκλοφόρησε το άλμπουμ "Colony" τον Μάιο του 1999, μπαίνοντας στα τσαρτ της Γερμανίας, της Σουηδίας και της Φινλανδίας. Κατά την περιοδεία για την προώθηση του δίσκου, ο Ίβερς αντικαταστάθηκε προσωρινά από τον Ντικ Λόβγκρεν, λόγω της γέννησης της κόρης του. Η περιοδεία πέρασε το καλοκαίρι του 1999 από διάφορα ευρωπαϊκά φεστιβάλ, πριν συνεχίσει στην Βόρεια Αμερική και την Ιαπωνία, κλείνοντας στις 18 Δεκεμβρίου στο Λονδίνο, με μία συναυλία μαζί με τους Cradle of Filth και τους Arch Enemy.

Clayman και Reroute to Remain

Τον Ιούλιο του 2000, εκδόθηκε το "Clayman", οδηγώντας τους In Flames ακόμη ψηλότερα στους καταλόγους επιτυχιών. Ο δίσκος παρουσίασε πιο ήπιο υλικό σε σχέση με τους προκατόχους του και το συγκρότημα περιόδευσε στην Βόρεια Αμερική μαζί με τους Earth Crisis και τους Skinlab. Επίσης, ανακοίνωσαν ότι το καλοκαίρι του 2001 θα περιόδευαν στις Ηνωμένες Πολιτείες ως support συγκρότημα των Clutch, αλλά αποσύρθηκαν από τις συγκεκριμένες εμφανίσεις. Τελικά, το Νοέμβριο της ίδιας χρονιάς περιόδευσαν στην Μεγάλη Βρετανία μαζί με τους Slipknot και επέστρεψαν στην Βόρεια Αμερική τον Απρίλιο του 2002, μαζί με τους Iced Earth και Jag Panzer, ενώ συμμετείχαν και στα φεστιβάλ "Extreme Steel", όπου ως πρώτο όνομα εμφανίζονταν οι Slayer. Τον Σεπτέμβριο του 2001, οι In Flames κυκλοφόρησαν το ζωντανά ηχογραφημένο "The Tokyo Showdown".
Μετά το τέλος της περιοδείας, επέστρεψαν στο στούντιο για την ηχογράφηση του "Reroute to Remain" με παραγωγό τον Ντάνιελ Μπέργκστραντ. Ο δίσκος έφθασε μέχρι την πέμπτη θέση των σουηδικών τσαρτ και για την προώθηση του περιόδευσαν στις Ηνωμένες Πολιτείες με support συγκροτήματα του Sentenced, Killswitch Engage και Lacuna Coil, πριν συνεχίσουν στην Γερμανία μαζί με τους Pain και Soilwork.

Soundtrack to Your Escape και Come Clarity

Τον Μάρτιο του 2003, εμφανίζονταν στις Ηνωμένες Πολιτείες μαζί με τους Ministry και τους Mudvayne και κυκλοφόρησαν το ΕΡ "Trigger", με την διασκευή στο "Land of Confusion" των Genesis. Οι In Flames επέστρεψαν στις περιοδείες μαζί με τους Soilwork, Chimaira και Unearth και ηχογράφησαν το "Soundtrack to Your Escape", με το σινγκλ "The Quiet Place" να σκαρφαλώνει στην δεύτερη θέση των τσαρτ της πατρίδας τους. Ο δίσκος πούλησε περισσότερα από δέκα χιλιάδες αντίτυπα στις Ηνωμένες Πολιτείες, κατά την πρώτη εβδομάδα κυκλοφορίας του, βάζοντας το συγκρότημα για πρώτη φορά στους καταλόγους του Billboard, ενώ κατάφερε να γίνει το πρώτο άλμπουμ των In Flames που ξεπέρασε τις 100.000 αντίτυπα. Κατά την ευρωπαϊκή τους περιοδεία τον Απρίλιο του 2003, τις εμφανίσεις τους άνοιγαν οι Devildriver και το βρετανικό περιοδικό "Metal Hammer" βράβευσε τους In Flames ως το καλύτερο underground συγκρότημα. Στην συνέχεια, περιόδευσαν στην Αυστραλία μαζί με τους Chimaira και δύο εμφανίσεις τους στο Λος Άντζελες ηχογραφήθηκαν, με σκοπό μία μελλοντική κυκλοφορία. Μετά την επιστροφή τους στην Σουηδία, οι Γκελότε και Στρόμπλαντ ξεκίνησαν να δουλεύουν πάνω σε νέο υλικό, ενώ το συγκρότημα έκλεισε την χρονιά με μία συναυλία στο "Carling Apollo Hammersmith" στις 27 Δεκεμβρίου, μαζί με τους Lacuna Coil, Caliban και Chimaira.
Τον Φεβρουάριο του 2005, το συγκρότημα περιόδευσε ανοίγοντας τις εμφανίσεις των Judas Priest στην Ευρώπη και μέσα στη χρονιά ηχογράφησαν τον δίσκο "Come Clarity". Στις αρχές Ιουνίου άνοιξαν δύο εμφανίσεις των Motley Crue στην Φινλανδία και ολοκλήρωσαν την χρονιά στην Μεγάλη Βρετανία, μαζί με τους Motörhead και Girlschool, με τον Τόμπε Κέλγκρεν να αντικαθιστά τον Σβένσον, λόγω της γέννησης του δεύτερου του παιδιού.
Το "Come Clarity" κυκλοφόρησε μέσω της "Nuclear Blast" στην Ευρώπη και της "Ferret Records" στην Αμερική, ανεβαίνοντας στην κορυφή των τσαρτ της Σουηδίας και της Φινλανδίας, ενώ πούλησε 24.000 αντίτυπα στην πρώτη του εβδομάδα στις ΗΠΑ, φθάνοντας μέχρι το # 58. Η βορειοαμερικανική τους περιοδεία πραγματοποιήθηκε μαζί με τους Trivium, Devildriver και ZAO, ενώ στην Ευρώπη τις εμφανίσεις τους άνοιγαν οι Sepultura και οι Dagoba. Στις 11 Ιουνίου 2006, έπαιξαν στο "Download festival" με πρώτο όνομα τους Guns N' Roses, πριν συνεχίσουν στις Ηνωμένες Πολιτείες με το περιοδεύον φεστιβάλ "Sounds Of The Underground". Ακολούθησε η συμμετοχή τους στο ευρωπαϊκό κομμάτι της περιοδείας "Unholy Alliance" μαζί με τους Slayer, Children of Bodom, Lamb of God και Thine Eyes Bleed τον Οκτώβριο. Η χρονιά ολοκληρώθηκε με μία ακόμη περιοδεία στην Βόρεια Αμερική, όπου την θέση του Στρόμπλαντ πήρε ο Νίκλας Ένγκελιν, λόγω προσωπικών προβλημάτων του πρώτου, ενώ ο Χένρικ Ντάνχαγκε των Evergrey αντικατέστησε προσωρινά τον Γκελότε.

A Sense of Purpose, Sounds of a Playground Fading και Siren Charms

Τον Οκτώβριο του 2007, ολοκλήρωσαν τις ηχογραφήσεις του επόμενου τους δίσκου, ο οποίος κυκλοφόρησε τον Απρίλιο του 2008 με τίτλο "A Sense of Purpose". Το συγκρότημα συμμετείχε στην "Gigantour" μαζί με τους Megadeth, Children of Bodom, Job for a Cowboy και High on Fire. Ακολούθησαν διάφορες εμφανίσεις σε ευρωπαϊκά φεστιβάλ και καθ' όλη την διάρκεια του 2008 και του 2009, πραγματοποίησαν την περιοδεία "A Sense of Purpose Tour". Μετά το τέλος της περιοδείας, ο Στρόμπλαντ αποχώρησε από τους In Flames, με τον Νίκλας Έγκελιν να εντάσσεται ως κιθαρίστας και τον Έργιαν Έρκλε ως κιμπορντίστας, το 2011.
Τον Μάρτιο του 2011, οι In Flames υπέγραψαν στην "Century Media Records" και κατά την ευρωπαϊκή τους περιοδεία, ο Γιόνας Έκνταλ αντικατέστησε τον Σβένσον, ο οποίος παρέμεινε στην Σουηδία λόγω της γέννησης του παιδιού του. Ο νέος τους δίσκος με τίτλο "Sounds of a Playground Fading" κυκλοφόρησε στις 15 Ιουνίου, ανεβαίνοντας στο # 1 στην Γερμανία, το # 2 στην Σουηδία, το # 4 στην Φινλανδία και το # 6 στην Αυστρία.
Μετά την περιοδεία του άλμπουμ, οι In Flames βρέθηκαν και πάλι στο στούντιο τον Αύγουστο του 2013, ηχογραφώντας τον δίσκο "Siren Charms", ο οποίος κυκλοφόρησε μέσω της "Sony" τον Σεπτέμβριο του 2014, σκαρφαλώνοντας στην κορυφή των σουηδικών και φινλανδικών τσαρτ.

Battles

Οι ηχογραφήσεις του επόμενου τους δίσκου ξεκίνησαν στις αρχές του 2016 στο Λος Άντζελες, και ολοκληρώθηκαν τον Απρίλιο του ίδιου έτους. Λίγο πριν, ο ντράμερ Ντάνιελ Σβένσον αποχώρησε, δίνοντας την θέση του στον Τζο Ρίκαρντ. Στα τέλη Αυγούστου, ανακοινώθηκε ότι ο τίτλος του δωδέκατου άλμπουμ των In Flames θα είναι "Battles" και θα κυκλοφορήσει στις 11 Νοεμβρίου 2016. Το άλμπουμ ανέβηκε στο Top-10 στην Αυστρία, την Σουηδία, την Φινλανδία και την Γερμανία.
Ο Πέτερ Ίβερς ανακοίνωσε ότι η περιοδεία για την προώθηση του δίσκου είναι η τελευταία του με το συγκρότημα, χωρίς να ανακοινωθεί ο αντικαταστάτης του.